Siesa, nóg ‘n skokkende Bok-vertoning!As die Springbokspan nie eers een van die swakste Australiese spanne in baie jare sonder sy twee beste spelbrekers kan klop nie, is daar sommer baie groot fout. Ja, ons weet dit al lankal, maar steeds klou ŉ mens maar vas aan strooihalms, hoop jy dat die spelers na ŉ hoër rat kan oorskakel en die geleenthede kan aangryp. Die Wallabies het die toetswedstryd in die Rugbykampioenskap Saterdag in Brisbane met 23-18 gewen nadat die Bokke rustyd met 18-17 voor was. Suid-Afrika kon in die tweede helfte geen punte aanteken nie. Was dit die spook van Brisbane wat steeds geloop het? Nee! Dit was bloot die onbeholpenheid van die Bokke. Uit en gedaan. Kom ons begin heel voor. Toe David Pocock en Israel Folau hulle voor die afskop onttrek het, moes die skaal in die Bokke se guns geswaai het. Of so het ons altans gehoop. Toe die ysterslot Adam Coleman ook moes onttrek, het ons die hande begin vryf. Maar soveel van kleitrap soos die Bokke aangevang het, is daar lanklaas gesien. Hanteerfoute, swak besluitneming, soms powere skrumwerk, ŉ gebrek aan ondernemingsgees en selfvertroue was aan die orde van die dag. Ja, die bal was glad vanweë die gladde speeloppervlak. Maar ai, dis tog immers die land se beste spelers, hoogsbetaalde beroepspelers wat daagliks agt tot tien uur op die oefenveld deurbring. Kom ons aanvaar dit maar, daar is nie meer genoeg vaardige spelers om ŉ verskil te maak nie. Daar is vooraf baie gepraat oor die impak van die plaasvervangersbank sou maak, maar daar het dadels van gekom. Reeds toe die Wallabies se Michael Hooper vroeg in die eerste helfte ŉ drie gedruk, het die waarskuligte begin brand. Hoekom spring die Bokke so stadig uit wegspringblokke weg? En toe die haker Bongi Mbonambi kort voor rustyd naby die Springbokke se doellyn die bal oor al sy springers se koppe gegooi het vir nog ŉ skinkborddrie, was die slag geslaan. Wie se besluit was dit? Die kaptein, Siya Kolisi s’n? of was dit Franco Mostert? Nee, dis eenvoudig nie goed genoeg nie. Maar wat kan daaraan gedoen word? Nou wag die All Blacks in Wellington. Kan ons hulle klop? Droom gerus voort. Puntemakers ‒ Australië 23 (17): Drieë: Michael Hooper, Matt Toomua. Doelskoppe: Toomua (2). Strafdoele: Toomua (2), Reece Hodge. Suid-Afrika: 18 (18): Drieë: Makazole Mapimpi, Bongo Mbonambi. Doelskop: Elton Jantjies. Strafdoele: Jantjies (2).